P6_TA(2006)0356

Σρι Λάνκα

Ψήφισμα του Ευρωπαϊκού Κοινοβουλίου σχετικά με τη Σρι Λάνκα

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τη Σρι Λάνκα, της 18ης Μαΐου 2000 [1], της 14ης Μαρτίου 2002 [2] και της 20ής Νοεμβρίου 2003 [3], το ψήφισμα της 13ης Ιανουαρίου 2005 [4] σχετικά με την βοήθεια της Ευρωπαϊκής Ένωσης στα θύματα του παλιρροϊκού κύματος στον Ινδικό Ωκεανό και το ψήφισμα της 18ης Μαΐου 2006 [5] σχετικά με την κατάσταση στη Σρι Λάνκα,

- έχοντας υπόψη την απόφαση του Συμβουλίου της 29ης Μαΐου 2006 [6] να θεωρήσει επισήμως εκτός νόμου τους Τίγρεις Ταμίλ του Eelam (LTTE),

- έχοντας υπόψη τη δήλωση των Συμπροέδρων της Διάσκεψης του Τόκυο της 30ής Μαΐου 2006,

- έχοντας υπόψη την έκκληση που απηύθηναν στις 12 Αυγούστου 2006 οι Συμπρόεδροι της Διάσκεψης των Δωρητών του Τόκυο (ΕΕ, ΗΠΑ, Ιαπωνία, Νορβηγία) να τερματίσουν αμφότερα τα μέρη κάθε παραβίαση της εκεχειρίας του 2002,

- έχοντας υπόψη τη δήλωση της Προεδρίαςτης Ευρωπαϊκής Ένωσης της 17ης Αυγούστου 2006 για τη Σρι Λάνκα,

- έχοντας υπόψη τη δήλωση του Τόκυο για την Ανασυγκρότηση και την Ανάπτυξη της Σρι Λάνκα της 10ης Ιουνίου 2003, που συνέδεσε την υποστήριξη των δωρητών με την πρόοδο στην ειρηνευτική διαδικασία,

- έχοντας υπόψη τη Συμφωνία Εκεχειρίας που υπεγράφη μεταξύ της κυβέρνησης της Σρι Λάνκα και του LTTE που ετέθη σε ισχύ στις 23 Φεβρουαρίου 2002,

- έχοντας υπόψη τη δήλωση του Όσλο του Δεκεμβρίου 2002, με την οποία η κυβέρνηση της Σρι Λάνκα και το LTTE συμφώνησαν να διερευνήσουν τη δυνατότητα εξεύρεσης λύσης βάσει ομοσπονδιακής δομής στο πλαίσιο μιας ενωμένης Σρι Λάνκα,

- έχοντας υπόψη το άρθρο 115, παράγραφος 5, του Κανονισμού του,

Α. λαμβάνοντας υπόψη ότι κατά τους παρελθόντες λίγους μήνες, η κατάσταση στη Σρι Λάνκα χειροτέρευσε ραγδαία με εκατοντάδες θανάτους, με τον εκτοπισμό 200000 περίπου ατόμων από τα σπίτια τους, με 500000 πολίτες στη χερσόνησο Jaffna να στερούνται τους στοιχειώδεις εφοδιασμούς σε τρόφιμα και νερό, ενώ διακόπηκε η ζωτικής σημασίας ανασυγκρότηση μετά το τσουνάμι,

Β. λαμβάνοντας υπόψη ότι η Αποστολή Επιτήρησης στη Σρι Λάνκα (SLMM) διεπίστωσε ότι το LTTE ήταν υπεύθυνο για την τοποθέτηση βόμβας σε αστικό λεωφορείο σε μια επίθεση σε ναρκοπέδιο στις 15 Ιουνίου 2006 που είχε ως αποτέλεσμα το θάνατο 64 ατόμων και τον τραυματισμό άνω των 80 στην Kebetigollewa στη Βόρεια Σρι Λάνκα και έκρινε ότι το ατύχημα αποτελεί σοβαρή παραβίαση της Συμφωνίας Εκεχειρίας (CFA),

Γ. λαμβάνοντας υπόψη ότι η μη εκμετάλλευση της ευκαιρίας για επανάληψη των ειρηνευτικών διαπραγματεύσεων μείωσε σε μεγάλο βαθμό τις πιθανότητες για πραγματική πολιτική πρόοδο,

Δ. λαμβάνοντας υπόψη ότι η SLMM διαπίστωσε ότι οι 17 βοηθητικοί εργάτες που απασχολούνταν στη γαλλική ανθρωπιστική οργάνωση "Δράση Κατά της Πείνας" σκοτώθηκαν από κυβερνητικές δυνάμεις στο Muttur,

Ε. λαμβάνοντας υπόψη ότι η SLMM αποδυναμώθηκε και πολλοί παρατηρητές της αποσύρθηκαν από τη Βόρεια και την Ανατολική Σρι Λάνκα μετά το τελεσίγραφο του LTTE,

ΣΤ. υπενθυμίζοντας ότι η πρωτοκαθεδρία που έχει ο σεβασμός των ανθρωπίνων δικαιωμάτων και των ανθρωπιστικών κανόνων από όλα τα μέρη δεν αποτελεί μόνο άμεση απάντηση στην κατάσταση που χειροτερεύει αλλά και βασικό στοιχείο για δίκαιη και διαρκή επίλυση της σύγκρουσης,

Ζ. λαμβάνοντας υπόψη ότι η συμφωνία για τον καταμερισμό της διεθνούς βοήθειας μετά το τσουνάμι ουδέποτε εφαρμόστηκε στην πραγματικότητα, η πορεία της ανασυγκρότησης ήταν βραδεία και εκφράζονται πραγματικές ανησυχίες ότι πιθανόν να έγινε κακή χρήση των πόρων,

1. εκφράζει τη λύπη του για την επανάληψη της διάσπαρτης και σε ευρεία κλίμακα βίας και τη διακοπή των ειρηνευτικών διαπραγματεύσεων· είναι θορυβημένο από τη χειροτέρευση της κατάστασης ασφαλείας, με στρατιωτικές συγκρούσεις στο ανατολικό και βόρειο τμήμα της χώρας· τονίζει ότι η άμεση εκ νέου θέση σε ισχύ της Συμφωνίας Εκεχειρίας αποτελεί ουσιαστικό στοιχείο για την οιαδήποτε πρόοδο προς την κατεύθυνση πολιτικής λύσης και διαρκούς ειρήνης·

2. καταδικάζει τις καθημερινές επιθέσεις εντός και γύρω από τις περιοχές Jaffna, Trincomalee και Batticaloa, που κατέληξαν σε τεράστιες ανθρωπιστικές απώλειες και το θάνατο εκατοντάδων πολιτών και στρατιωτικού προσωπικού· επισημαίνει ότι η μουσουλμανική κοινότητα στο ανατολικό τμήμα της χώρας υπέστη δυσανάλογα τις συνέπειες της επανέναρξης των εχθροπραξιών με τον εκτοπισμό 50000 ατόμων μόνο στο Muttur·

3. εκφράζει τη βαθιά λύπη του για τη δολοφονία των 17 Σριλανκέζων που εργάζονταν για τη γαλλική ΜΚΟ "Δράση Κατά της Πείνας" στο Muttur· αναγνωρίζει ότι η κυβέρνηση κίνησε πλήρη έρευνα σχετικά με το ατύχημα και τη συμμετοχή δικαστικού εμπειρογνώμονα που απέστειλε η κυβέρνηση της Αυστραλίας· επαναλαμβάνει το αίτημά του για ουσιαστική και αμερόληπτη έρευνα σχετικά με τις εικαζόμενες ωμότητες και τις σοβαρές παραβιάσεις των ανθρωπίνων δικαιωμάτων στο πλαίσιο της οποίας θα εξαντληθεί η αυστηρότητα του νόμου σε βάρος εκείνων που θα διαπιστωθεί ότι συνήργησαν στις δραστηριότητες αυτές·

4. καταδικάζει την επιχείρηση της 14ης Αυγούστου 2006 κατά του Mullaitivu που κατέληξε στο θάνατο 51 παιδιών και νέων ατόμων·

5. χαιρετίζει την αναγγελία εκ μέρους του Προέδρου της Σρι Λάνκα Mahinda Rajapaksa της πρόθεσής του να προσκαλέσει διεθνή ανεξάρτητη ομάδα επιφανών προσώπων ως παρατηρητές στις έρευνες απαγωγών, εξαφανίσεων και εξωδικαστικών θανατώσεων στη Σρι Λάνκα· θεωρεί ότι η συγκρότηση ανεξάρτητης, αξιόπιστης και αποτελεσματικής επιτροπής στα ενδιάμεσα, αποτελεί θαρραλέα κίνηση που θα μπορούσε να σπάσει το φαύλο κύκλο της βίας στη Σρι Λάνκα· συνιστά στην κυβέρνηση της Σρι Λάνκα να ζητήσει τη συμβουλή της Ύπατης Επιτρόπου των Ηνωμένων Εθνών για τα Ανθρώπινα Δικαιώματα Louise Arbour κατά τη συγκρότηση της επιτροπής αυτής, προκειμένου να εξασφαλίζεται η ανεξαρτησία και η αποτελεσματικότητά της·

6. υπογραμμίζει τη μακροπρόθεσμη ανάγκη για ευρέως φάσματος συμφωνία για τα ανθρώπινα δικαιώματα μεταξύ των ενδιαφερομένων μερών και τη διευκόλυνσή της από αποτελεσματική ανεξάρτητη διεθνή αποστολή ελέγχου που θα ολοκληρώνει τη συμφωνία επιτόπου, όπως συνέστησε ο Ειδικός Εισηγητής του ΟΗΕ Philip Alston με ανεμπόδιστη πρόσβαση στις περιοχές που ελέγχουν τόσο η κυβέρνηση όσο και το LTTE·

7. τονίζει την ανάγκη, οι κυβερνητικές δυνάμεις που ασχολούνται με την αντιμετώπιση της εξέγερσης και με επιχειρήσεις εσωτερικής ασφάλειας να επιδείξουν τη μέγιστη αυτοσυγκράτηση σύμφωνα με το διεθνές δίκαιο προκειμένου να ελαχιστοποιηθεί ο κίνδυνος θανάτου αθώων αμάχων και να επιδείξουν άψογη συμπεριφορά σε όλες τις ενέργειές τους· συνιστά στην κυβέρνηση της Σρι Λάνκα να ενισχύσει τις δυνάμεις της εθνικής αστυνομίας προκειμένου να εξασφαλίζεται αποτελεσματική αστυνομική έρευνα σε όλες τις περιπτώσεις εξωδικαστικών φόνων· συνιστά τον άμεσο διορισμό μελών της Εθνικής Αστυνομικής Επιτροπής από το Συνταγματικό Συμβούλιο όπως προβλέπει το Σύνταγμα και επιβεβαιώνει το βασικό ρόλο που διαδραματίζει η Επιτροπή αυτή στην προαγωγή και την πειθαρχία των αξιωματικών της αστυνομίας· συνιστά προγράμματα για την πρόσληψη Tamil και ομιλούντων την γλώσσα Tamil αξιωματικών της αστυνομίας, ιδιαίτερα για να εργαστούν στο βόρειο και ανατολικό τμήμα της χώρας και προγράμματα εκπαίδευσης όλων των εφέδρων αστυνομικών σε δραστηριότητες ποινικών ερευνών·

8. επαναλαμβάνει την καταδίκη του στη φρικτή κακομεταχείριση παιδιών με τη στρατολόγηση παιδιών στρατιωτών που αποτελεί έγκλημα πολέμου και καλεί όλες τις ομάδες ανταρτών να σταματήσουν την πρακτική αυτή, να ελευθερώσουν τους κρατουμένους και να προβούν σε δήλωση αρχής ότι δεν θα στρατολογήσουν παιδιά στο μέλλον· καλεί επειγόντως την κυβέρνηση της Σρι Λάνκα να λάβει νομικά μέτρα για την πρόληψη και την ποινικοποίηση της πρακτικής αυτής· χαιρετίζει το διορισμό του Πρέσβη του Καναδά Alan Rock ως Ειδικού Συμβούλου του Radhika Coomaraswamy, Ειδικού Εκπροσώπου των Ηνωμένων Εθνών για τα Παιδιά που Πλήττονται από Ένοπλες Συγκρούσεις, προκειμένου να ηγηθεί αποστολής εξεύρεσης στοιχείων στη Σρι Λάνκα σχετικά με το θέμα αυτό·

9. καταδικάζει την αδιαλλαξία της ηγεσίας του LTTE όλα αυτά τα χρόνια που απέρριπτε συνεχώς τόσες πολλές πιθανές διεξόδους, περιλαμβανομένης της διοικητικής αυτονομίας σε περιφερειακό επίπεδο ή σε επίπεδο περιφερειακών συμβουλίων, καθώς και της έννοιας της ομοσπονδίας με διοικητική αυτονομία σε εθνικό επίπεδο·

10. εκφράζει την ανησυχία του γιατί στοιχεία αμφοτέρων των πλευρών στη Σρι Λάνκα είναι προσηλωμένα στη σύγκρουση και επιμένει για το καλό όλου του λαού της Σρι Λάνκα ότι δεν πρέπει να φέρουν τη χώρα στο χείλος του γκρεμού·

11. ζητεί ως εκ τούτου έναν άμεσο, συνολικό και επαληθεύσιμο τερματισμό των εχθροπραξιών, περιλαμβανομένων των πολιτικών δολοφονιών και των βομβιστικών επιθέσεων αυτοκτονίας και καλεί τους Prabhakaran και Karuna να επαναλάβουν τις ειρηνευτικές διαπραγματεύσεις σε εποικοδομητική βάση με την κυβέρνηση της Σρι Λάνκα χωρίς καθυστέρηση·

12. ζητεί το σεβασμό των ανθρωπίνων δικαιωμάτων και των ανθρωπιστικών προτύπων από όλα τα μέρη όχι μόνο ως άμεση απάντηση στην κατάσταση που χειροτερεύει αλλά και ως βασικό στοιχείο για την επίτευξη δίκαιης και διαρκούς επίλυσης της σύγκρουσης·

13. καλεί όλους τους εμπλεκόμενους στη σύγκρουση να εγγυηθούν την ασφάλεια της SLMM σε κάθε περίπτωση· εκφράζει τη λύπη του για την επιμονή του LTTE στην απόσυρση των πολιτών της ΕΕ από την SLMM· συγχαίρει τους απερχόμενους παρατηρητές από τη Δανία, τη Φινλανδία και τη Σουηδία για το ανεκτίμητο έργο τους· υποστηρίζει την Ισλανδία και τη Νορβηγία όσον αφορά την αύξηση του αριθμού των παρατηρητών που παρέχουν η κάθε μία στην SLMM και εκφράζει την ελπίδα ότι η SLMM θα είναι σε θέση να εκπληρώσει τα καθήκοντά της χωρίς φόβο εχθρικής ενέργειας· καλεί το Συμβούλιο να υποστηρίξει οικονομικά ή τεχνικά οποιοδήποτε μέτρο θα μπορούσε να επανορθώσει την απώλεια και τη συμπλήρωση του εξοπλισμού της SLMM προκειμένου να αντιμετωπίσει τις προκλήσεις που συνεπάγεται η αποστολή της·

14. καλεί την κυβέρνηση και το LTTE να παράσχουν απρόσκοπτη πρόσβαση στους εργαζόμενους στον τομέα της ανθρωπιστικής βοηθείας, τις οργανώσεις του ΟΗΕ και τους παρατηρητές της εκεχειρίας παντού στη χώρα και να εξασφαλίσουν την ασφάλειά τους·

15. καλεί την κυβέρνηση της Σρι Λάνκα να καθορίσει σαφώς τις απαιτήσεις για τις ΜΚΟ προκειμένου να δραστηριοποιηθούν στο βόρειο και το ανατολικό τμήμα της χώρας και να επισπεύσει τη διαδικασία έκδοσης αδειών εργασίας για το διεθνές προσωπικό που συνεργάζεται με τις ΜΚΟ εξασφαλίζοντας ότι η διαδικασία θα είναι αποτελεσματική και διαφανής·

16. απευθύνει έκκληση προς τα κράτη μέλη της ΕΕ και την εν γένει διεθνή κοινότητα, διαρκούσης της απαγόρευσης του LLTE, να τηρήσουν ρωμαλέα και αποφασιστική στάση και να διερευνήσουν με ενεργητικότητα το ποιόν των πρακτόρων του LLTE· είναι της άποψης ότι η στάση αυτή θα πρέπει να περιλαμβάνει αποτελεσματική επιβολή ταξιδιωτικής απαγόρευσης ώστε να παρακωλυθεί η κίνηση των στρατολόγων καιτων αγγελιοφόρων, σύλληψη και επαναπατρισμό όσων εμπλέκονται σε υποστηρικτικές της τρομοκρατίας δραστηριότητες, κατάσχεση περιουσιακών στοιχείων που συνδέονται με το LLTE, όπως ο εμπορικός τους στόλος, δέσμευση τραπεζικών λογαριασμών που κινούν υποψίες και κλείσιμο εταιριών η επιχειρήσεων που συνδέονται με το LLTE· θεωρεί ότι πρέπει να αντιμετωπιστεί το ενδεχόμενο άρσης της απαγόρευσης αφού επιβληθεί αποτελεσματική εκεχειρία, τερματιστεί η τρομοκρατία και αρχίσουν εκ νέου σοβαρές διαπραγματεύσεις επί εποικοδομητικής βάσης·

17. σημειώνει την παύση λειτουργίας της Οργάνωσης Αποκατάστασης Tamil στο Ηνωμένο Βασίλειο και τις έρευνες που διεξάγονται σήμερα σχετικά με την Οργάνωση Αποκατάστασης Tamil και τα γραφεία της Παγκόσμιας Επιτροπής Συντονισμού Tamil στις ΗΠΑ και την Αυστραλία·

18. επιμένει ότι πρέπει να ληφθούν αποτελεσματικότερα μέτρα από όλες τις κυβερνήσεις των κρατών μελών της ΕΕ προκειμένου να αποτραπεί η προπαγάνδα και ο εκφοβισμός των Ταμίλ που διαμένουν στις χώρες τους, καθώς και η εκβιαστική απόσπαση χρημάτων για την χρηματοδότηση των δραστηριοτήτων του LLTE·

19. επαναλαμβάνει την έκκλησή του, ως άμεση χειρονομία καλής θέλησης, προς αμφότερες τις πλευρές να σταματήσουν τη χρήση ναρκών κατά προσωπικού και να συμβάλουν στην αποναρκοθέτηση και για το σκοπό αυτό, καλεί την κυβέρνηση της Σρι Λάνκα να δώσει το παράδειγμα υπογράφοντας τη Σύμβασης της Οτάβα που απαγορεύει τη χρήση ναρκών κατά προσωπικού και το LTTE να υπογράψει την Έκκληση της Γενεύης "Συμβόλαιο Δέσμευσης"·

20. σημειώνει την απόφαση των δύο πολιτικών κομμάτων Tamil, δηλαδή του Κογκρέσου Εργαζομένων Κεϋλάνης και του Λαϊκού Μετώπου της Χώρας να προσχωρήσουν στον κυβερνητικό συνασπισμό·

21. καλεί την κυβέρνηση της Σρι Λάνκα, το Ενωμένο Εθνικό Κόμμα και άλλα κόμματα να συμφωνήσουν να συνεργαστούν στενά για να τηρήσουν ρωμαλέα στάση έναντι της τρομοκρατίας και να αντιμετωπίσουν τα εύλογα παράπονα των Tamil προβαίνοντας σε γενναιόδωρη χειρονομία συμφιλίωσης προς το λαό Tamil της Σρι Λάνκα· θεωρεί ότι ένα σημαντικό βήμα προς τη δημιουργία του σωστού πλαισίου για μια τέτοια ενέργεια θα ήταν η σύντομη αναθεώρηση του Συντάγματος της Σρι Λάνκα ως μια από τις πιο μακρόχρονες δημοκρατίες της Ασίας, προκειμένου να προσδιοριστεί το κράτος ως λαϊκή δημοκρατία, εμφορούμενη από δημοκρατικές αρχές, εντός της οποίας όλες οι θρησκείες είναι σεβαστές·

22. χαιρετίζει την εκπεφρασμένη δέσμευση του Προέδρου Rajapaksa για παροχή "μέγιστης διοικητικής αυτοδυναμίας" στους Tamil και ζητεί να μεταφραστεί τούτο σε πραγματικότητα· ζητεί ως εκ τούτου επειγόντως να ολοκληρωθεί το έργο της Διακομματικής Αντιπροσωπευτικής Επιτροπής προκειμένου να καταλήξει σε ρεαλιστικές και αποδεκτές προτάσεις εντός εβδομάδων αντί μηνών, γεγονός που θα κερδίσει την εκτίμηση των κοινοτήτων Tamil προς το συμφέρον μιας συμπεφωνημένης λύσης· επαναλαμβάνει τη δήλωση των συμπροέδρων της 30ής Μαΐου 2006 δια της οποίας καλείται η κυβέρνηση της Σρι Λάνκα "να δείξει ότι είναι έτοιμη να προβεί σε δραματικές πολιτικές αλλαγές για την επίτευξη νέου συστήματος διακυβέρνησης που θα ενισχύσει τα δικαιώματα όλων των Σριλανκέζων"· καλεί την κυβέρνηση της Σρι Λάνκα και τους συμπροέδρους να επαναλάβουν τη Δήλωση του Τόκυο και το LTTE να συμμορφωθεί με αυτήν·

23. εκφράζει την ανησυχία του για τις επιπτώσεις της επανάληψης των συγκρούσεων στην ανασυγκρότηση και τη χορήγηση διεθνούς βοηθείας, επισημαίνοντας ότι αν και η ΕΕ διέθεσε τουλάχιστον 125 εκατ. ευρώ για ανθρωπιστική βοήθεια και βοήθεια για την ανασυγκρότηση μετά το τσουνάμι στι Σρι Λάνκα, το συνεχιζόμενο πολιτικό αδιέξοδο όσον αφορά τη "Διαχειριστική Δομή των Επιχειρήσεων μετά το τσουνάμι" εξακολουθεί να καθυστερεί τη χορήγηση άλλων 50 εκατ. ευρώ σε βοήθεια παρεμποδίζοντας τις ζωτικές εργασίες για την ανασυγκρότηση στο βόρειο και το ανατολικό τμήμα της χώρας· επισημαίνει επίσης την απόφαση της Ασιατικής Τράπεζας Ανάπτυξης να επαναπρογραμματίσει κάποια χρηματοδότηση και τις δυσκολίες να προχωρήσουν πολλά προγράμματα υποδομών·

24. υποστηρίζει το σημερινό σχέδιο δράσης του Γραφείου Ανθρωπιστικών Υποθέσεων του ΟΗΕ (OCHA) προς όφελος των εκτοπισμένων πληθυσμών·

25. καλεί το Συμβούλιο, την Επιτροπή και τις κυβερνήσεις των κρατών μελών να διπλασιάσουν τις προσπάθειές τους προκειμένου να συμβάλουν στην επίτευξη σταθερής και δίκαιης ειρήνης στη Σρι Λάνκα και στην αποκατάσταση της ασφάλειας και της ευημερίας·

26. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Γενικό Γραμματέα των Ηνωμένων Εθνών, την κυβέρνηση της Νορβηγίας και τους άλλους συμπροέδρους της Διάσκεψης Δωρητών του Τόκυο, τον Πρόεδρο και την κυβέρνηση της Σρι Λάνκα, καθώς και στα άλλα εμπλεκόμενα στη σύγκρουση μέρη.

[1] ΕΕ C 59 της 23.2.2001, σ. 278.

[2] ΕΕ C 47 E της 27.2.2003, σ. 613.

[3] ΕΕ C 87 E της 7.4.2004, σ. 527.

[4] ΕΕ C 247 E της 6. 10.2005, σ. 147.

[5] Κείμενα που εγκρίθηκαν, P6_TA(2006)0227.

[6] Απόφαση 2006/379/ΕΚ του Συμβουλίου, της 29ης Μαΐου 2006, για την εφαρμογή του άρθρου 2 παράγραφος 3 του κανονισμού (ΕΚ) αριθ. 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας, και για την κατάργηση της απόφασης 2005/930/ΕΚ (ΕΕ L 144 της 31.5.2006, σ. 21).

--------------------------------------------------